CELEX: C2006/165/56
Language: sk
Date: 2006-07-15 00:00:00
Title: Vec T-132/06: Žaloba podaná  12. mája 2006  – Gorostiaga Atxalandabaso/Parlament

15.7.2006   
            
            
               SK
            
            
               Úradný vestník Európskej únie
            
            
               C 165/28
            
         Žaloba podaná 12. mája 2006 – Gorostiaga Atxalandabaso/Parlament
   (Vec T-132/06)
   (2006/C 165/56)
   Jazyk konania: francúzština
   Účastníci konania
   
      Žalobca: Koldo Gorostiaga Atxalandabaso (Saint Pierre-d'Irube, Francúzsko) (v zastúpení: D. Rouget, advokát)
   
      Žalovaný: Európsky parlament
   Návrhy žalobcu
   
               —
            
            
               zrušiť sporné rozhodnutie Generálneho tajomníka z 22. marca 2006,
            
         
               —
            
            
               zaviazať žalovaného na náhradu vlastných trov konania, ako aj trov vynaložených žalobcom.
            
         Žalobné dôvody a hlavné tvrdenia
   Dňa 22. decembra 2005 v rámci konania o žalobe podanej žalobcom, bývalým poslancom Európskeho parlamentu, vyhlásil Súd prvého stupňa Európskych spoločenstiev rozsudok (vec T-146/04, Koldo Gorostiaga Atxalandabaso/Parlament (1)), ktorým z dôvodu procesných vád zrušil rozhodnutie Generálneho tajomníka Európskeho parlamentu z 24. februára 2004 o vymáhaní peňažných súm poskytnutých žalobcovi na parlamentné výdavky a príspevky v časti, v ktorej ustanovoval, že vymáhanie pohľadávok voči žalobcovi sa vykoná započítaním. V zostávajúcej časti sa žaloba zamietla. V náväznosti na tento rozsudok prijal Generálny tajomník Parlamentu 22. marca 2006 nové rozhodnutie o vykonaní vymáhania peňažných súm poskytnutých žalobcovi započítaním. Ide o napadnuté rozhodnutie.
   Na podporu svojej žaloby o neplatnosť žalobca v prvom rade uvádza žalobný dôvod založený na porušení zásady právoplatnosti rozsúdenej veci spočívajúcej v skutočnosti, že konanie, týkajúce sa prijatia napadnutého rozhodnutia, nie je podľa neho v súlade s rozsudkom Súdu prvého stupňa z 22. decembra 2005. Druhý žalobný dôvod sa zakladá na domnelom porušení Poriadku o výdavkoch a náhradách európskych poslancov najmä jeho článku 27 ods. 3 a 4. Okrem toho sa žalobca dovoláva existencie prípadu vis major, ktorý by mal spočívať v nemožnosti prístupu k jeho účtovníctvu, ako aj v odmietnutí orgánov jedného z členských štátov vrátiť mu sumu zadržanú v rámci iného konania. Žalobca sa tiež dovoláva porušenia podstatných formálnych náležitostí tým, že v rámci prijímania napadnutého rozhodnutia nedošlo k riadnemu dodržaniu konzultačných postupov. Žalobca sa domnieva, že napadnuté rozhodnutie porušuje zásady objektívnosti, nestrannosti, rovnosti a zákazu diskriminácie. Okrem toho tiež uvádza žalobný dôvod založený na porušení povinnosti odôvodnenia, ako aj nedodržaní pravidiel týkajúcich sa oznamovania rozhodnutí inštitúciami v rozpore s Kódexom riadneho správneho postupu. Na záver žalobca na podporu svojej žaloby uvádza žalobný dôvod založený na zneužití právomoci a nesprávnom posúdení skutkových okolností.
   
      (1)  Zatiaľ neuverejnený v Zbierke.